次韵堯民同年
作者：彭汝礪
朝代：宋

paragraphs: 飛雪鱠長鯨，浮蛆醱新酒。
故人不我過，絕壁頻回首。
北岡無斷絕，參錯紛燕豆。
觸目事斬新，愴懷治平舊。
龍飛第一牓，四百如蘭友。
勁氣沮金石，高文爛星斗。
我衰也久矣，彫落幾無有。
未去真厚顔，欲歸猶掣肘。
盤根發餘刃，想見敏捷手。
江河被郛郭，雲霧生戶牖。
顧瞻良集易，歎息幽期後。
興到詩輒成，吾窮久箝口。